บัวหลวงชูลงทุนยาวกำไรดี
กอง‘LTF-RMF’ยืนยันผลงาน 9ปีกว่าผลตอบแทนสูงลิ่ว578%
16 ต.ค. 2555

กอง‘LTF-RMF’ยืนยันผลงาน 9ปีกว่าผลตอบแทนสูงลิ่ว578%
บลจ.บัวหลวงชี้ลงทุนระยะยาว RMFLTF ผลตอบแทนดีจริง ชูบัวหลวงหุ้นระยะยาว 7 ปีกว่ากำไร 189% “บัวหลวงตราสารทุน” กำไร 578% ในเวลา 9 ปีกว่า
นายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า ผลการดำเนินงานของกองทุนรวมเพื่อการเลี้ยงชีพ (RMF) และกองทุนรวมหุ้นระยะยาว (LTF) โดยเฉพาะกองทุนของบริษัทที่มีการลงทุนในหุ้นสามารถสร้างผลตอบแทนที่ดีให้กับผู้ลงทุน ซึ่งเป็นการพิสูจน์ประโยชน์ของการลงทุนระยะยาวได้อย่างชัดเจน




 
“กองทุน RMF เกิดขึ้นตั้งแต่ปี 2544 ส่วน LTF เกิดขึ้นในปี 2547 แต่เดิมเป้าหมายของนักลงทุนที่ซื้อกองทุนเพื่อลดหย่อนภาษี แต่ด้วยเงื่อนไขของกองทุนที่ต้องลงทุนระยะยาว นักลงทุนเหมือนได้ทดลองลงทุนนานๆ ผ่านทั้งช่วงวิกฤตและช่วงดีของตลาดหุ้น แต่ก็ยังให้ผลตอบแทนดี ทำให้นักลงทุนยอมรับว่าการลงทุนระยะยาวให้ผลตอบแทนดีจริง” นายวศิน กล่าว
สำหรับกองทุน LTF ของ บลจ.บัวหลวง มี 2 กองทุน ได้แก่ กองทุนบัวหลวงหุ้นระยะยาว จัดตั้งเมื่อเดือน พ.ย. 2547 จากราคาเสนอขายที่ 10 บาทต่อหน่วย จน ณ สิ้นเดือน ก.ย.ที่ผ่านมา มูลค่าทรัพย์สินสุทธิต่อหน่วย (NAV) เพิ่มขึ้นเป็น 28.9351 บาท ให้ผลตอบแทน 189.35% ขณะที่ดัชนีตลาดหลักทรัพย์ในช่วงเดียวกันเพิ่มขึ้น 107.55% 
กองทุนบัวหลวงหุ้นระยะยาว 75/25 ตั้งขึ้นเมื่อเดือน พ.ค. 2550 และ ณ สิ้นเดือน ก.ย. NAV เท่ากับ 21.6868 บาท ให้ผลตอบแทน 116.87% ขณะที่ดัชนีตลาดหลักทรัพย์ช่วงเวลาเดียวกันเพิ่มขึ้น 79.30%
กองทุน RMF ของ บลจ.บัวหลวง มี 7 กองทุน มีการลงทุนในตราสารหนี้ ลงทุนแบบผสม ลงทุนในหุ้นและลงทุนในทองคำ โดยกองทุนบัวหลวงตราสารทุนเพื่อการเลี้ยงชีพ ซึ่งเป็นกองทุนหุ้น จัดตั้งเมื่อเดือน พ.ย. 2545 และ ณ สิ้น ก.ย. 2555 NAV เท่ากับ 67.8826 บาท ให้ผลตอบแทน 578.83% สูงกว่าดัชนีตลาดหลักทรัพย์ในช่วงเวลาเดียวกันเพิ่มขึ้น 259.57% 
กองทุนบัวหลวงเฟล็กซิเบิ้ลเพื่อการเลี้ยงชีพ กองทุนผสม จัดตั้งเมื่อเดือน พ.ย. 2545 ณ สิ้นเดือน ก.ย. มี NAV เท่ากับ 45.4261 บาท คิดเป็นผลตอบแทนตั้งแต่จัดตั้งกองทุน 354.26% สูงกว่าเกณฑ์มาตรฐานของกองทุนผสมที่ใช้เปรียบเทียบที่ให้ผลตอบแทนในช่วงเดียวกัน 146.69%
“ผลดำเนินงานกองทุน RMF-LTF ของบัวหลวงที่สร้างผลตอบแทนให้กับผู้ลงทุนอย่างน่าพอใจ ทำให้ลูกค้าของเราจำนวนไม่น้อยให้ความสนใจลงทุน และขยายการลงทุนมายังกองทุนหุ้นทั่วไปของบริษัทอีกหลายกองทุน” นายวศิน กล่าว m